CELEX: 52012PC0792
Language: hu
Date: 2012-12-19
Title: Javaslat A TANÁCS VÉGREHAJTÁSI HATÁROZATA az Írországnak nyújtandó uniós pénzügyi támogatásról szóló 2011/77/EU végrehajtási határozat módosításáról

|
			
		
		
		52012PC0792
		
			Javaslat A TANÁCS VÉGREHAJTÁSI HATÁROZATA az Írországnak nyújtandó uniós pénzügyi támogatásról szóló 2011/77/EU végrehajtási határozat módosításáról /* COM/2012/0792 final - 2012/0367 (NLE) */
			
				
		
		
			
			   	INDOKOLÁS
2010. december 7-én a Tanács Írország kérésére
pénzügyi támogatást nyújtott az országnak (2011/77/EU végrehajtási határozat),
a támogatás célja a bizalom visszaállítására, a gazdaság fenntartható
növekedéséhez való visszatérés lehetővé tételére, valamint Írország, az
euróövezet és az EU pénzügyi stabilitásának megőrzésére irányuló
határozott gazdasági és pénzügyi reformprogramhoz való hozzájárulás.
A 2011/77/EU határozat 3. cikkének (9)
bekezdésével összhangban a Bizottság az IMF-fel együtt és az EKB-val
összeköttetésben elvégezte az ír hatóságok által az egyeztetett intézkedések
végrehajtása terén elért előrelépésre, valamint az egyeztetett
intézkedések eredményességére és gazdasági-társadalmi hatására vonatkozó
nyolcadik értékelést. 
A módosított gazdasági kilátásokra és az újabb
információkra tekintettel a Bizottság a támogatást alátámasztó
gazdaságpolitikai feltételek módosítását javasolja az alábbiaknak
megfelelően. A Bizottság a program zökkenőmentes végrehajtása és
célkitűzéseinek biztosítása érdekében szükségesnek tartja a
gazdaságpolitikai feltételek javasolt módosítását.
2012/0367 (NLE)
Javaslat
A TANÁCS VÉGREHAJTÁSI HATÁROZATA
az Írországnak nyújtandó uniós pénzügyi
támogatásról szóló 2011/77/EU végrehajtási határozat módosításáról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre, 
tekintettel az európai pénzügyi stabilizációs
mechanizmus létrehozásáról szóló, 2010. május 11-i 407/2010/EU tanácsi
rendeletre[1]
és különösen annak 3. cikke (2) bekezdésére,
tekintettel az Európai Bizottság javaslatára,
mivel:
(1)       A Tanács Írország kérésére
pénzügyi támogatást nyújtott az országnak (2011/77/EU végrehajtási határozat[2]), a
támogatás célja a bizalom visszaállítására, a gazdaság fenntartható
növekedéséhez való visszatérés lehetővé tételére, valamint Írország, az
euróövezet és az Unió pénzügyi stabilitásának megőrzésére irányuló
határozott gazdasági és pénzügyi reformprogramhoz való hozzájárulás.
(2)       A 2011/77/EU végrehajtási
határozat 3. cikkének (9) bekezdésével összhangban a Bizottság a Nemzetközi
Valutaalappal (IMF) együtt és az Európai Központi Bankkal (EKB)
együttműködve elvégezte az ír hatóságok által az egyeztetett intézkedések
végrehajtása terén elért eredményeket, valamint az egyeztetett intézkedések
eredményességét és gazdasági-társadalmi hatását vizsgáló nyolcadik értékelést.
(3)       Írország jelentős
eredményeket ért el a program banki tőkeáttétel csökkentésére vonatkozó
célkitűzései terén. Két hazai bank már teljesítette vagy jól halad abba az
irányba, hogy teljesítse a célul kitűzött 122,5 %-os hitel/betét
arányt, amelyet az eredeti elképzelés szerint 2013 végére kell elérni. Ezeken
kívül a harmadik hazai bank bizonyos mennyiségű nem alapvető eszközt
adott el, és a számára előírt tőkeáttétel-csökkentési követelmények
újra értékelésre kerülnek az Európai Bizottság banki szerkezetátalakítási
tervre vonatkozó döntését követően. 
(4)       Figyelembe véve az eddig
elért jelentős eredményeket, a programban a bankok nem alapvető
eszközeinek eladására vonatkozó nominális célértékek irányába ható,
tőkeáttétel-csökkentésüket ellenőrző keret módosítása, valamint
a fokozott monitoring, amely a nettó stabil finanszírozási rátájuk (NSFR) és a
likviditásfedezeti rátájuk (LCR) javítását hivatott biztosítani, hozzájárulna a
betétárazás indokolatlan torzulásának elkerüléséhez, valamint felkészítené
őket a Bázel III szerinti likviditáskövetelményeknek való megfelelésre.
(5)       E fejlemények és
megfontolások ismeretében a 2011/77/EU végrehajtási határozatot módosítani
kell,
ELFOGADTA EZT A HATÁROZATOT: 
1. cikk
A 2011/77/EU végrehajtási határozat 3. cikke a
következőképpen módosul:
1. A (8) bekezdésben a c) pont helyébe a
következő szöveg lép:
„c) a hazai bankok 2011. évi prudenciális
likviditási értékelés (PLAR) keretében előírt, nem alapvető eszközök
eladására és értékcsökkenésre vonatkozó nominális célértékek irányába
történő tőkeáttétel-csökkentése, kivéve, ha nem született más
megállapodás az Európai Bizottsággal a bankok szerkezetátalakítási tervének
jelenleg folyamatban lévő értékelését, valamint a bankok által a releváns
Bázel III likviditási, valamint a nettó stabil finanszírozási rátára (NSFR) vonatkozó
követelményeknek a program szerinti fokozott monitoringkerettel összhangban
történő teljesítése irányába tett előrelépés monitoringját
illetően.”
2. A (10) bekezdés helyébe a következő
szöveg lép:
„(10) Írország 2013 folyamán, az egyetértési
megállapodással összhangban elfogadja az alábbi intézkedéseket:
a) Az EBH vizsgálata alapján végrehajtandó
stresszteszt, amely a 2011. évi PCAR eredményeire, valamint a 2012. évi
pénzügyi intézkedési programra épül. A stressztesztnek szigorúnak kell lennie
és továbbra is megbízható hitelveszteség-előrejelzéseken és nagyfokú
átláthatóságon kell alapulnia. Az eredmények közzétételének igazodnia kell a
következő EBH-vizsgálat ütemezéséhez.
b) a hazai bankok 2011. évi PLAR keretében
előírt, 2013 végére tervezett, nem alapvető eszközök eladására és
értékcsökkenésre vonatkozó nominális célértékek irányába történő
tőkeáttétel-csökkentése, kivéve, ha nem született más megállapodás az
Európai Bizottsággal a bankok szerkezetátalakítási tervének jelenleg folyamatban
lévő értékelését, valamint a bankok által a releváns Bázel III
likviditási, valamint a nettó stabil finanszírozási rátára (NSFR) vonatkozó
követelményeknek a program szerinti fejlett monitoringkerettel összhangban
történő teljesítése irányába tett előrelépés monitoringját
illetően.”
2. cikk
Ennek a
határozatnak Írország a címzettje. 
3. cikk
Ezt a határozatot
az Európai Unió Hivatalos Lapjában ki kell hirdetni. 
Kelt Brüsszelben, -án/-én.
a Tanács részéről
az elnök
[1]               HL L 118., 2010.5.12., 1. o.
[2]               HL L 30.,
2011.2.4., 34. o.